ส่วนที่ 1

ข้อมูลสรุป (Executive Summary)

บริษัท ยูเนี่ยน ปิโตรเคมีคอล จำกัด (มหาชน) (“บริษัท”) เดิมชื่อบริษัท ยูเนี่ยนเทรดดิ้ง แอนด์
อินดัสตรี้ จำกัด ก่อตั้งขึ้นเมื่อวันที่ 22 พฤษภาคม 2524
ดำเนินธุรกิจนำเข้าและจำหน่ายเคมีภัณฑ์ประเภทสารทำละลาย หรือโซลเว้นท์ (Solvents)
เป็นระยะเวลายาวนานกว่า 29 ปี ปัจจุบันบริษัทเป็นผู้จัดจำหน่ายสินค้าให้กับผู้ผลิตรายใหญ่ คือ
บริษัท เอสโซ่ (ประเทศไทย) จำกัด (มหาชน) ซึ่งเป็นบริษัทในกลุ่ม เอ็กซอนโมบิล
แห่งประเทศสหรัฐอเมริกา บริษัท ไทย-เอ็มซี จำกัด ซึ่งเป็นบริษัทของกลุ่ม มิตซูบิชิ คอร์ปอร์เรชั่น
แห่งประเทศญี่ปุ่น และบริษัท ไออาร์พีซี จำกัด (มหาชน), บริษัท ปตท.เคมิคอล จำกัด (มหาชน),
บริษัท พีทีที ฟีนอล จำกัด ซึ่งเป็น บริษัทของกลุ่มบริษัท ปตท. จำกัด (มหาชน)

เนื่องจากโซลเว้นท์เป็นเคมีภัณฑ์ประเภทสารทำละลายทั่วไป
ซึ่งถือเป็นตัวทำละลายพื้นฐานที่ใช้ในอุตสาหกรรมการผลิต
ดังนั้นบริษัทจึงมีลูกค้าในกลุ่มอุตสาหกรรมต่าง ๆ ทั่วประเทศ ได้แก่ อุตสาหกรรมสี ,ทินเนอร์,
หมึก, สิ่งพิมพ์, เรซิ่น, บรรจุภัณฑ์, และเคมีเกษตร เป็นต้น

ณ วันที่ 31 ธันวาคม 2552 บริษัทมีบริษัทย่อยรวม 4 แห่ง ได้แก่ บริษัท ยูเนี่ยน อินทราโก้ จำกัด
ดำเนินธุรกิจนำเข้าและจำหน่ายเคมีภัณฑ์ชนิดพิเศษ (Specialty Chemicals) บริษัท ไลอ้อน
เอเซีย (ไทยแลนด์) จำกัด
ดำเนินธุรกิจนำเข้าและจำหน่ายเคมีภัณฑ์ประเภทสารทำละลายชนิดพิเศษ (Specialty
Solvents) Multi Kross Operation Limited ดำเนินธุรกิจ นำเข้าและจัดจำหน่ายเคมีภัณฑ์
โดยตั้งที่เขตบริหารพิเศษฮ่องกง สาธารณรัฐประชาชนจีน และบริษัท ยูเคม เอทานอล แอนด์
เอสเตอร์ จำกัด ดำเนินธุรกิจผลิตและจัดจำหน่ายเอทธานอล

ในปี 2552 บริษัทและบริษัทย่อยมีกำไรสุทธิเท่ากับ 49.55 ล้านบาท เพิ่มขึ้น 2.21 ล้านบาท หรือ
เพิ่มขึ้นร้อยละ 4.67 โดยยอดขายลดลงจำนวน 480.80 ล้านบาท จากปี 2551 หรือ ลดลงร้อยละ
18.98
สาเหตุหลักที่ยอดขายของบริษัทและบริษัทย่อยปรับตัวลดลงเนื่องจากราคาขายสินค้าเฉลี่ยได้ปรับตัวลดลงเมื่อเปรียบเทียบกับปีที่ผ่านมา
เนื่องจากภาวะราคาน้ำมันดิบในตลาดโลกมีเสถียรภาพมากขึ้นจึงทำให้ราคาโซลเว้นท์มีความผันผวนน้อยลงตาม
อย่างไรก็ตาม ในปี 2552 บริษัทและบริษัทย่อยมีอัตรากำไรขั้นต้นเฉลี่ยของทั้งปีอยู่ที่ร้อยละ 11.51
เปรียบเทียบกับอัตรากำไรขั้นต้นของปี 2551 ซึ่งอยู่ที่ร้อยละ 9.21 ปรับตัวเพิ่มสูงขึ้น ร้อยละ 2.30
เนื่องจากการบริหารจัดการสินค้าคงเหลือของบริษัทและบริษัทย่อยมีประสิทธิภาพมากขึ้น
ในขณะที่ค่าใช้จ่ายในการขายและบริหารเมื่อเปรียบเทียบกับยอดขายปรับตัวเพิ่มขึ้นจากร้อยละ
6.17ในปี 2551 เป็น ร้อยละ 8.08 หรือ เพิ่มขึ้นเป็นจำนวน 9.48 ล้านบาท
โดยมีสาเหตุหลักมาจากค่าเช่าแท้งค์เก็บเคมีที่เพิ่มสูงขึ้น
อย่างไรก็ตามบริษัทและบริษัทย่อยมีต้นทุนทางการเงินที่ลดลงประมาณ 9.74 ล้านบาท จึงทำให้ในปี
2552 บริษัทและบริษัทย่อยมีอัตรากำไรสุทธิ อยู่ที่ 2.41 เปรียบเทียบกับอัตรากำไรสุทธิของปี 2551
ซึ่งอยู่ที่ร้อยละ 1.87

ณ วันที่ 31 ธันวาคม 2552 บริษัทและบริษัทย่อยมีสินทรัพย์รวมเท่ากับ 1,061.55
ล้านบาทโดยมีสินทรัพย์หมุนเวียนเท่ากับ 861.79 ล้านบาท และสินทรัพย์ไม่หมุนเวียนจำนวน
199.77 ล้านบาท หรือคิดเป็นร้อยละ 81.18 และ18.82 ของสินทรัพย์รวมตามลำดับ
สินทรัพย์ที่มีสัดส่วนสูงสุดได้แก่ลูกหนี้การค้าและตั๋วเงินรับสุทธิซึ่งมีจำนวนเท่ากับ575.28 ล้านบาท
หรือคิดเป็นร้อยละ 54.19 ของสินทรัพย์รวม ขณะที่มีมีหนี้สินรวมเท่ากับ 713.81 ล้านบาท
โดยมีหนี้สินหมุนเวียนจำนวนเท่ากับ 710.37 ล้านบาท และหนี้สินไม่หมุนเวียนจำนวนเท่ากับ 3.44
ล้านบาท หนี้สินที่มีสัดส่วนสูงสุดได้แก่เจ้าหนี้การค้าและตั๋วเงินจ่ายจำนวนเท่ากับ 412.08 ล้านบาท
คิดเป็นร้อยละ 57.73 ของหนี้สินรวม และมีส่วนของผู้ถือหุ้นเท่ากับ 347.74 ล้านบาท
ซึ่งคิดแป็นร้อยละ 32.76 ของสินทรัพย์รวม

บริษัทและบริษัทย่อยมีอัตราส่วนสภาพคล่อง (Current Ratio) และสภาพคล่องหมุนเร็ว (Quick
Ratio) เท่ากับ 1.21 และ 0.91 เท่าตามลำดับ และมีอัตราส่วนหนี้สินส่วนที่มีภาระดอกเบี้ยต่อทุน
(Interest bearing Debt-to-Equity Ratio) เท่ากับ 0.82 เท่า

ในรอบระยะเวลาการดำเนินงานปี 2552 บริษัทและบริษัทย่อยมีอัตราผลตอบแทนผู้ถือหุ้น (ROE)
ร้อยละ 14.25 คิดเป็นกำไรต่อหุ้น (EPS) เท่ากับ 0.075 บาทต่อหุ้น
โดยมีมูลค่าหุ้นตามบัญชีเท่ากับ 0.53 บาทต่อหุ้น